18/10/2018

תושבים יקרים, שלום רב

הבחירות בפתח, ואיתן ,מן הסתם, עולות שאלות, מחשבות ותהיות לא מעטות בקרב הציבור הרחב.

בנקודת זמן זו אני מוצאת לנכון לשתף אתכם בהחלטה שקיבלתי בנוגע לייצוג היישוב במליאת המועצה, ובכך גם להשיב לתושבים השואלים מדוע לא הגשתי את מועמדותי לקדנציה נוספת.

**ראשית ,תזכורת קצרה.**

1. לאחר עשר שנים(2003- 2013) בהן מילאתי את תפקיד יו"ר הוועד המקומי, נכון היה בעיניי לפסוע צעד נוסף קדימה ולהימנות על הדרג המועצתי על מנת להיות חלק ממקבלי ההחלטות הנוגעות למועצה בכלל וליישובנו בפרט.
2. בבחירות שהתקיימו לפני חמש שנים נבחרתי לתפקיד אותו מילאתי כנציגת היישוב במליאה.

3.במסגרת התפקיד וכנגזרת לחברותי במליאת המועצה פעלתי כחברה בוועדת החינוך של המועצה, כחברה בהנהלת המתנ"ס וכחברה בעמותת הספורט.

 **\*להלן**  **אתייחס לנושאים העיקריים** **אשר, לשמחתנו, קיבלו מענה בדרג המועצתי בקדנציה זו**

**הקמת המועדון הקהילתי**-חלום שהפך למציאות הודות לנחישות, לעקביות ולהתמדה בדרישה להקים את המועדון המיוחל. זאת כהמשך להסכמים שהושגו עם יהודה שביט(ז"ל), ולאחר שהוועד המקומי **דאז** קבע ביחד עם וועד האגודה דאז את מיקום המועדון.

 לזכותה של הנהגת המועצה ייאמר, כי כנציגת היישוב במליאה זכיתי לאוזן קשבת ולהבנה בכל הפגישות ובכל הישיבות שיזמתי בנוגע למועדון. כאמור, **המועצה הבטיחה וקיימה!**

 **אשרינו שזכינו לראות את הוצאת רעיון הקמת המועדון מן הכוח אל הפועל ע"י מקבלי ההחלטות הנכונות בקדנציה זו בדרג המועצתי.**

**הקמת הכפר התיירותי-** אנו, חברי הוועד המקומי **דאז**, גיבשנו את הרעיון להקמת "כפר תיירותי" והובלנו את התהליך שהיה מאתגר במיוחד בשיתוף ובעזרת מתנדבים מהיישוב. כנציגת היישוב במליאה ויחד עם חבריי לוועד האגודה עלה בידינו לממש את פרויקט "הכפר התיירותי" והתוצאה גלויה לעין.

**השביל המואר מהכניסה ליישוב עד לצומת השני(לכיוון הצרכנייה ) גם הוא יצא מן הכוח אל הפועל בסיוע מקבלי ההחלטות הנכונות בדרג המועצתי.**

**הסדרת תעלת הניקוז-** לאחר פנייתי **האישית** אל משה דוידוביץ' ,סגן ראש המועצה , הגיע משה בעצמו אל המקום (הצטרף אלינו גם איתי דוידי, יועצו של ראש המועצה, יורם ישראלי). לאחר שמשה התרשם מהנחיצות הדחופה להסדרת התעלה (בציר המחבר את צומת נעימה אברהם לצומת אלישע סולומון) זירז הוא את התהליך ואכן שופצה התעלה (וגם המעקה) .

**קידום נושאים בתחום הבלתי פורמלי-** במסגרת חברותי בהנהלת המתנ"ס דרשתי בהתמדה ובעקביות **מוכחת** להיחשף ל"פילוח יישובי המועצה" על מנת להציג את מעמדו של יישובנו ביחס לשאר יישובי המועצה במישור הבלתי פורמאלי: ספורט, מוזיקה, מחול וכד', ואכן התמונה לא הייתה "מאירת עיניים" בלשון המעטה. **על כן הדגשתי**  **בכל ישיבה ובכל מפגש רלוונטי עם גורמי הנהלת המתנ"ס במהלך חמש השנים את הצורך לקבל מענה בנוגע למעמדו של יישובנו בתחום הבלתי פורמאלי**, **כאמור**.

\*אציין בהקשר זה, כי את הבשורה המשמחת על בחירת יישובנו כיישוב **ראשון** בו יוקם מגרש השחב"ק קיבלתי **לראשונה** מסגן ראש המועצה, משה דוידוביץ' באחת מישיבות המליאה. שמחתי ,אך לא הופתעתי, שכן הנהגת המועצה בדקה ונוכחה לדעת, כי יישובנו, כאחד משמונת היישובים שנמצאו מתאימים להקמת מגרש שחב"ק, אכן עומד בכל הקריטריונים : **אין** בו שלוחת מתנ"ס, **אין** מענה מספק לתרבות הפנאי בקרב בני הנוער ועוד.

**מכאן ואילך תפס תאוצה החלק הפרוצדוראלי והמעשי בתהליך הקמת מגרש השח"בק.**

בשלב זה נכנסו לפעולה **חברי וועד האגודה** : דוד אברהם, שרון נפשי, צחי סולימנפור, ברק בביל ואנוכי. להלן פירוט השלבים:

1. לאחר שרעיון ההקמה התקבל בשמחה ובברכה דרש **וועד האגודה** מהמועצה תשובות לשאלות מהותיות הקשורות להפקעת השטח שיוקצה למגרש ולהסדרת נושא החכירה מול "מנהל מקרקעי ישראל", להשלכות הנוגעות להרחבה, לתפעול ואחזקה ועוד.
2. לאחר מאמצים רבים זירז **ועד האגודה** את חידוש חוזה החכירה שאפשר מתן "אור ירוק" להמשך קידום תהליך הקמת המגרש, וזאת כמובן באישור האסיפה הכללית **מטעם הנהלת האגודה.**
3. **ועד האגודה** קיבל תשובות ממחלקת ההנדסה, ממחלקת הספורט במתנ"ס וגם מגורם משפטי**.**
4. **וועד האגודה** קבע הסכם החכירה.
5. לאחר שהתקבלו האישורים הנ"ל ב"טוטו" באמצעות מחלקת הספורט גובש מסמך הבנות והסכמות מול גל מנצור, מנהל מחלקת הספורט במתנ"ס .
6. מכאן ואילך הואץ התכנון לביצוע ע"י מחלקת ההנדסה.
7. **וועד האגודה** קבע את מיקומו של מגרש השחב"ק .
8. **אדמת האגודה** החקלאית שהוצאה מהאתר הועברה בהנחיית **וועד הנהלת האגודה** למועדון הקהילתי לצרכי גינון ופיתוח.
9. בתום התהליך הנ"ל בוצעה **מסירה** ע"פ נוהל קבוע.

 **תודה לסגנים: משה דוידוביץ' ואייל רייז ולראש המועצה , יורם ישראלי ,על קבלת ההחלטה להקים את מגרש השח"בק ועל הוצאת החלטה זו מן הכוח אל הפועל.**

 לאור העובדות והנתונים הנ"ל ,בתחושת שביעות רצון וסיפוק מהיעדים שהושגו לאורך השנים קיבלתי בשלמות פנימית את ההחלטה לא להגיש את מועמדותי לקדנציה זו, שכן כרוך הדבר בעבודה של חמש שנים נוספות עם כל המשתמע מכך..

אסיים בקטע שבו "נחתם" סיכום הפעילות של הוועד המקומי אשר כיהן בשנים 2003- 2013 , ואשר תמיד יישאר מתאים ורלוונטי **לכל** הנהגה שתיבחר!

**לך אל האנשים, חיה ביניהם, למד מהם, אהוב אותם!**

**התחל במה שהם יודעים, ובנה על מה שיש להם!**

 **אך על המנהיג הטוב ביותר,**

**משהשלים את משימתו ותמה מלאכתו,**

**יאמרו האנשים: " עשינו את זה בעצמנו" ( מימרה קדומה מהמזרח)**

 תודה מקרב לב לכל השותפים לדרך ולתוצאות, ואיחולי הצלחה לנציג הבא שייבחר.

 שלכם, ג'וזיאן.